سوريا، ولا سورية (رسميا: لجمهورية لعربية السورية) هي بلاد جات ف لغرب د آسيا. تايحدها لبحر لبيض لمتوسط من لغرب، لبنان من لجنوب لغربي، تركيا من الشمال، لعراق من الشرق، و لأردن و فلسطين من لجنوب. سوريا بلاد متنوعة فيها السهول والجبال و الصحرا، و مقسومة على 14 محافضة. النضام ديالها رئاسي و تيحكمو حزب سميتو حزب لبعث. سوريا من لبلدان اللوالا ف لعالم اللي بدات فيها لحضارة، و كاتسما هي و لعراق ب "لمهد ديال لإنسانية". بزاف د لمدونا اللي فيها بحال دمشق و حلب محسوبين من أقدم لبلدان ف لعالم، اللي باقين مسكنونين تال دابا. دازو من سوريا بزاف د لحضارات بحال لأراميين و الرومان و لبيزانطيين و لأمويين و لعباسيين و لعتمانيين. ف 8 مارس 1920 علنات سوريا على لإستقلال ديالها و لكن ستعمراتها فرانسا ف نفس لعام، و بقات فيها تال 1946، اللي هو التاريخ الرسمي ديال لإستقلال ديال سوريا. تسيكنو ف سوريا تقريبا 17.5 مليون د الناس، و لعاصمة ديالها هي ديمشق. اللغة الرسمية د لبلاد هي لعربية، و كاين أقلية ف الشمال كيهضرو لكردية. لفلوس اللي كاتخدّم هي الليرة السورية.